Diari Oficial de la Generalitat Valenciana


Sumari del DOGV 9387, del 20-07-2022 (2022/6806)

RESOLUCIÓ de 14 de juliol de 2022, de la directora general Cultura i Patrimoni, per la qual s'acorda l'ampliació del termini d'execució de les inversions i de justificació de les subvencions previstes en el Pla de recuperació, transformació i resiliència per a finançar la modernització i gestió sostenible de les infraestructures de les arts escèniques i musicals de la Comunitat Valenciana concedides mitjançant la Resolució de 5 de juliol de 2022 d'aquest centre directiu.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9387

Data del DOGV
:   20-07-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/6806


Data del document
:   14-07-2022

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 14 de juliol de 2022, de la directora general Cultura i Patrimoni, per la qual s'acorda l'ampliació del termini d'execució de les inversions i de justificació de les subvencions previstes en el Pla de recuperació, transformació i resiliència per a finançar la modernització i gestió sostenible de les infraestructures de les arts escèniques i musicals de la Comunitat Valenciana concedides mitjançant la Resolució de 5 de juliol de 2022 d'aquest centre directiu. [2022/6806]  
Antecedents de fet  
  
Mitjançant la Resolució de 30 de desembre de 2021, del conseller d'Educació, Cultura i Esport, es va convocar la concessió de subvencions destinades a finançar la modernització i gestió sostenible de les infraestructures de les arts escèniques i musicals de la Comunitat Valenciana. Aquestes ajudes es financen amb els fons Next Generation, dins del Pla de recuperació, transformació i resiliència.  
Per Resolució d'aquesta direcció general de 5 de juliol de 2022, es van concedir les subvencions que eren objecte d'aquesta convocatòria, cosa que es va publicar en el DOGV l'11.07.2022, servint com a notificació als interessats.  
La base 13.11 de les bases reguladores d'aquestes ajudes estableix que el termini per a executar les inversions i presentar el compte justificatiu queda obert amb la publicació de la resolució de concessió d'aquestes subvencions i finalitza el 30 de desembre de 2022.  
Considerant la data en la qual es va publicar aquesta resolució de concessió, el termini total per a executar les inversions i justificar les subvencions podria resultar insuficient perquè tot això puga realitzar-se adequadament, tenint en compte les normes d'aplicació en cada cas, especialment els procediments de contractació del sector públic. A més a més s'observen dificultats en l'adquisició del béns i subministraments necessaris per a l'execució de les inversions, així com l'encariment d'alguns productes com a conseqüència de l'increment dels preus en els transports i en les matèries primeres. Tot això aconsella ampliar aquest termini de justificació amb caràcter general per tal de facilitar la finalització dels projectes en els terminis adequats a aquest procediment i així es fa constar en la proposta elevada pel subdirector general de Patrimoni Cultural i Museus.  
  
Fonaments de dret  
  
Primer  
1. Aquestes subvencions es regulen pel que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; en els preceptes bàsics de la Llei 38/2003, de 17 de novembre, general de subvencions; en el Reglament que la desenvolupa, aprovat pel Reial decret 887/2006, de 21 de juliol; en el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19; en les bases reguladores que s'insereixen com a annex I de la resolució de convocatòria, i en aquesta última resolució. També són d'aplicació les disposicions sobre procediment, especialment la Llei 39/2015, d'1 d'octubre, del procediment administratiu comú de les administracions públiques.  
  
2 Aquestes subvencions i les actuacions que s'executen estaran sotmeses també al règim jurídic establit en les normes estatals o europees que regulen el Pla de recuperació, transformació i resiliència, des del qual és finança aquesta convocatòria.  
  
Segon  
La base 13.12 de les bases reguladores estableix que el termini de justificació d'aquestes subvencions podrà ampliar-se si les operacions de tancament comptable i pressupostari de la Generalitat ho permeten, i s'incorporen els corresponents romanents crediticis.  
Aquesta ampliació de termini es regirà pel que es disposa en la legislació sobre procediment administratiu comú de les administracions públiques i podrà preveure's amb caràcter general per a tots els beneficiaris o solament per a aquells que ho sol·liciten. En aquest últim cas, l'ampliació requerirà que es justifiquen les causes de la demora i la impossibilitat de preveure-les en el seu moment.  
D'altra banda, l'article 32.1 de la Llei 39/2015, abans esmentada, estableix que l'Administració, excepte precepte en contra, podrà concedir d'ofici o a petició dels interessats, una ampliació dels terminis establits, que no excedisca la meitat d'aquests, si les circumstàncies ho aconsellen i amb això no es perjudiquen drets de tercer. L'acord d'ampliació haurà de ser notificat a les persones interessades.  
  
Les raons esmentades en els antecedents de fet aconsellen que s'amplie aquest termini de justificació amb caràcter general, pel temps màxim que preveu la llei. Es podrà facilitar així, en la mesura que siga possible, la finalització dels projectes en els terminis apropiats a aquest procediment.  
Una ampliació del termini actual que finalitza el 30 de desembre de 2022 fins al dia 26 de març de 2023, no s'oposa a cap norma ni excedeix la meitat del termini que està ara vigent. No s'aprecia cap possibilitat que es produïsquen perjudicis a tercers perquè aquesta ampliació es concedeix igualment a tots els beneficiaris d'aquestes ajudes. Tampoc contradiu les dates de les operacions de tancament comptable i pressupostari de la Generalitat per no finançar-se amb fons d'aquesta institució.  
  
La persona titular d'aquest centre directiu és competent per a dictar aquesta resolució fent ús de les facultades conferides per delegació en l'apartat dotze de la Resolució de 30 de desembre de 2021, del conseller d'Educació, Cultura i Esport, de convocatòria d'aquestes subvencions, i també en l'apartat quart de la Resolució de 13 d'abril de 2022 (DOGV 9328) d'aquest conseller, sobre delegació de competències en determinats òrgans.  
Vista la qual cosa, resolc:  
  
Primer  
S'amplia fins al 26 de març de 2023 el termini per a executar les inversions i presentar el compte justificatiu de les subvencions previstes en el Pla de recuperació, transformació i resiliència per a finançar la modernització i gestió sostenible de les infraestructures de les arts escèniques i musicals de la Comunitat Valenciana concedides mitjançant Resolució de 5 de juliol de 2022 d'aquesta directora general.  
  
Segon  
Publicar aquesta resolució en el Diari Oficial de la Generalitat Valenciana als efectes previstos en els articles 32, 40 i 45 de la Llei 39/2015, d'1 d'octubre, del procediment administratiu comú dels administracions públiques.  
  
Tercer  
Contra aquesta resolució no es pot interposar cap recurs, d'acord amb el que disposa l'article 32.3 de l'esmentada Llei 39/2015.  
  
  
València, 14 de juliol de 2022.- La directora general de Cultura i Patrimoni: Carmen Amoraga Toledo.